ምክር ቤቱ የ2ኛውን የእድገትና ትራንስፎርሜሽን ዕቅድ አፈጻጸም በመገምገም አቅጣጫዎችን አስቀመጠ
የደቡብ ብሄሮች ብሄረሰቦችና ሕዝቦች ክልላዊ መንግሥት መስተዳድር ምክር ቤት የ2ኛውን የእድገትና ትራንስፎርሜሽን ዕቅድ የሁለት ዓመታት አፈጻጸም በመገምገም አቅጣጫዎችን እንዳስቀመጠ የክልሉ መንግስት ኮሚኒክሽን ጉዳዮች ቢሮ ገልጿል፡፡ቢሮዉ እንዳለዉ የክልሉ መስተዳድር ም/ቤት መካከለኛ ገቢ ያለው ህብረተሰብ ለመፍጠር የተያዘውን ራዕይ ለማሳካት ትልቅ ድርሻ ያለውን የ2ኛውን ዕድገትና ትራንስፎርሜሽን ዕቅድ የባለፉትን ሁለት ዓመታት አፈጻጸም በጥልቀት ገምግሟል፡፡ የሁለቱ ዓመታት አፈጻጸም ፈጣንና ፍትሐዊ ዕድገቱን በማስቀጠል፣ የማስፈጸም አቅምን በመገንባትና የህብረተሰቡን ተሳትፎ በማሳደግ መዋቅራዊ ሽግግር ለማምጣት የታቀዱ ዓላማዎችን በሚያሳካ መልኩ እንዴት እየተፈጸመም በዝርዝር ፈትሿል፡፡በም/ቤቱ ግምገማ የኢኮኖሚ ሽግግሩን ለማረጋገጥ በሁሉም ዘርፎች የሚሰራው ሥራ በልዩ ትኩረት መመራት እንዳለበትና ከግብርና አንፃር ምርታማነት በሚፈለገው ደረጃ እንዳይረጋገጥ ምክንያት የሆኑ የግብአት አቅርቦት፤ የቴክኖሎጂ አጠቃቀም፣ የኤክስቴንሽን ድጋፍና የአየር ንብረት ለውጥ ጫናን መቋቋም ላይ የሚታዩ ጉድለቶች በፍጥነት መታረም እንደሚገባቸዉ ተመልክቷል፡፡በወጪ ምርቶች ላይ ያለውን የማስፋት ሥራ ጉድለት በማረም በዘርፉ የክልሉን እምቅ አቅም በአግባቡ መጠቀም ይገባል ሲልም መስተዳድር ም/ቤቱ ገልጿል፡፡ በሌላ በኩል ለኢኮኖሚ ሽግግሩ ትልቅ ድርሻ ያለው ኢንዱስትሪው በተለይም ደግሞ የአምራች ዘርፉ ሽግግሩን በሚያረጋግጥ መልኩ መሠረታዊ ለውጥ የመጣበት ባለመሆኑ የርብርብ ማዕከል ሊሆን ይገባልም ተብሏዋል፡፡የፖለቲካል ኢኮኖሚውን ሽግግር እውን ለማድረግ በገጠርም ሆነ በከተማ የተሰሩ ሥራዎች ከጉድለት የጸዱ አልነበሩም ያለው ም/ቤቱ በዚህም በገጠር የፋይናንስ አቅርቦትና የግብይት ሥርዓቱ የተደረሰዉን የዕድገት ደረጃና የአርሶና አርብቶ አደሩን ጥቅም በሚያስጠብቅ አግባብ መፈጸም ይኖርበታል ሲልም አቅጣጫ አስቀምጧል፡፡ በከተማ የኪራይ ምንጭ የሆኑትን የመሬት አስተዳደር፣ የፋይናንስና ግዥ አፈጻጸም፣ የንግድ ዘርፍ፣ የገቢና ግብር አፈጻጸም፣ የኮንትራት አስተዳደር፣ የፍትህ አሰጣጥ እና ሌሎች ዘርፎችን በአግባቡ በመምራት ኪራይ ሰብሳቢነትን በማክሰም ልማታዊነትን ለማበልጸግ የአመራር ሥርዓቱን በማጠናከር በየዘርፉ ያሉትን የሪፎርም ሥራዎች አተገባበር ውጤታማ ማድረግ እንደሚገባም ተጠቁሟል፡፡እንደ መስተዳድር ም/ቤቱ ግምገማ ማህበራዊ ልማት ላይ የተሰሩ ሥራዎች ዕድገት የታየባቸው ቢሆንም ተፈላጊውን ጥራት እንዲያረጋግጡ ከግብአት አቅርቦት ጀምሮ በትኩረት መመራት አለባቸው፡፡ የወጣቶች የሥራ ዕድል ፈጠራም ግለቱን ጠብቆ በመሄድ ወጣቶችን የበለጠ ተጠቃሚ እንዲያደርግ መሥራት እንደሚያስፈልግም ተወስቷል፡፡ 
 ም/ቤቱ የሁለቱን ዓመታት የትራንስፎርሜሽን ሂደት የገመገመው ያሉትን ጉድለቶች በጊዜ ለመቅረፍ እንዲያስችልና የተሳካ እርምጃ የተወሰደባቸውንም ግቦች ዕቅድ በመከለስ ለተሻለ ውጤት ለመሥራት እንደሆነ ለማወቅ ተችሏል፡፡ም/ቤቱ በግምገማው ማጠቃለያ በሁሉም ዘርፎች ዕድገት መኖሩን በጥሩ ጎኑ የገመገመ ሲሆን ዕድገቱ ግን የሚፈለገውን ትራንስፎርሜሽን በአግባቡ የሚያረጋግጥ ባለመሆኑ መሠረታዊ ማነቆዎችን በመፍታት በቀሪ ጊዜያት ተግባራት በማካካስ ስሌት እንዲፈጸሙ አቅጣጫ አስቀምጧል፡፡መስተዳድር ም/ቤቱ በተጨማሪም  የ2010 በጀት ዓመት የአስፈጻሚ መሥሪያ ቤቶችን የመጀመሪያ ሩብ ዓመት ዕቅድ አፈጻጸም የገመገመ ሲሆን የተለያዩ ደንቦችንም አጽድቋል፡፡ 
  